Nia Ceidiog

Cyflwynydd a chynhyrchydd teledu yw Nia Ceidiog (ganwyd Mawrth 1954). Mae'n nodedig am fod yn un o gyflwynwyr cyntaf S4C ac ysgrifennu cyfresi cyntaf Sam Tân.

Bywyd cynnar a addysg
Fe'i magwyd yn Wrecsam ac aeth i Ysgol Morgan Llwyd. Yn blentyn roedd eisiau bod yn athrawes Ffrangeg ac aeth i astudio Ffrangeg a Chymraeg ym Mhrifysgol Aberystwyth. Graddiodd yn 1976 ond yn hytrach na mynd ymlaen i hyfforddi fel athrawes dilynodd gwrs drama a threuliodd flwyddyn ar ôl hynny fel actores gyda Cwmni Theatr Cymru.

Gyrfa

Cychwynnodd ei gyrfa fel cyflwynydd rhaglenni plant gyda HTV Cymru yn niwedd y 1970au. Ei ymddangosiad cyntaf oedd ar raglen Seren Wib yn dangos sut i wneud cyri ŵy. Daeth yn gyflwynydd cyswllt ar gyfer S4C yn yr 1980au pan oedd cyflwynwyr rhwng rhaglenni yn ymddangos ar y sgrîn. Yn ystod y cyfnod yma dechreuodd ysgrifennu straeon i blant, a'i darlunio, er mwyn eu defnyddio i lenwi bylchau rhwng rhaglenni. Aeth ymlaen i ysgrifennu y gyfres animeddiedig  i blant, Sam Tân. Bu hefyd yn actio yn y gyfres Newydd Bob Nos.

Aeth ymlaen i weithio fel cyflwynydd a cynhyrchydd teledu. Sefydlodd ei chwmni cynhyrchu Ceidiog yn 1996 gyda'i brawd Geraint Ceidiog Hughes ac maent wedi cynhyrchu nifer o raglenni ffeithiol a phlant, yn cynnwys Y Diwrnod Mawr, Gorsaf Hud,  Meees a TiPiNi 

Bywyd personol
Mae'n byw yng Nghaerdydd ac mae ganddi ddau fab. Teithiodd i India i ddysgu yoga ac mae bellach yn dysgu yoga i bobl eraill. Yn 63 oed cystadlodd mewn cystadleuaeth codi pwysau.

Cyfeiriadau

Dolenni allanol
 Cwmni teledu Ceidiog



Categori:Genedigaethau 1954
Categori:Cyflwynwyr teledu o Gymru
Categori:Cynhyrchwyr teledu o Gymru
Categori:Merched yr 20fed ganrif o Gymru
Categori:Merched yr 21ain ganrif o Gymru